寄章徵君
作者：楊億
朝代：宋

paragraphs: 水陸都無數舍程，魚符龜印苦相縈。
夢魂長繞龍門坂，姓字終懸月旦評。
鮑室清琴應獨撫，融樽渌醑共誰傾。
春深詩石苔衣駮，雨過書齋草带生。
鴻寶枕中初得術，丹臺籍上已題名。
清談宛有南朝體，嘉遯全忘北闕情。
金馬深嚴堪避世，滄浪清淺未沾纓。
諸儒正議明堂事，軋軋蒲輪即奉迎。